KLASA: 034-05/24-01/59

URBROJ: 711-02-01/02-2024-3

Zagreb, 12. travnja 2024.

 **MARIO PEJIĆ**

 **direktor trgovačkog društva Brod-Turist d.o.o.**

**Predmet: mišljenje na zahtjev obveznika Marija Pejića,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 02. travnja 2023. zaprimilo zahtjev za mišljenje koje je podnio obveznik Mario Pejić, direktor trgovačkog društva Brod-Turist d.o.o.

U podnesenom zahtjevu obveznik navodi da ima registrirano obiteljsko poljoprivredno gospodarstvo (u daljnjem tekstu: OPG) te da prihode ostvarene od istoga uredno prijavljuje u imovinskoj kartici. Obveznik ističe kako u budućnosti planira aplicirati na Natječaj za Mjeru 6.2-Potpora ulaganju u pokretanje poljoprivrednih djelatnosti na OPG-u (sektor turizma u ruralnom području). Obveznik postavlja upit je li u sukobu interesa ukoliko po osnovi samostalne djelatnosti kao fizička osoba u svojstvu nositelja OPG-a dobije navedena sredstva.

Povodom navedenog zahtjeva, Povjerenstvo na temelju članka 32. stavka 1. podstavka 3. („Narodne novine“, broj 143/21. i 36/24., u daljnjem tekstu: ZSSI) na 47. sjednici održanoj 12. travnja 2024.g., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo je od obveznika dodatno zatražilo podatak koje tijelo dodjeljuje sredstva u provedbi Mjere 6.2-Potpora ulaganju u pokretanje poljoprivrednih djelatnosti na OPG-u (sektor turizma u ruralnom području).

Obveznik je Povjerenstvu dostavio podatak da sredstva dodjeljuje Europski poljoprivredni fond za ruralni razvoj putem Ministarstva poljoprivrede, odnosno Agencije za plaćanje u poljoprivredi, ribarstvu i ruralnom razvoju.

Povjerenstvo ističe, a imajući u vidu da obveznik ne sudjeluje u postupku dodjele sredstava putem navedene Mjere, niti ista dodjeljuje društvo Brod-Turist d.o.o. u kojem obnaša dužnost direktora, kako isti ima pravo prijaviti se na natječaj za dodjelu sredstava kao i svaka fizička osoba u Republici Hrvatskoj koja zadovoljava propisane uvjete za primitak navedene potpore.

Povjerenstvo pritom ističe kako je obveznik dužan sve primljene potpore prijaviti u imovinskoj kartici u rubrici potpore/donacije/poticaji.

 ZAMJENICA PREDSJEDNICE POVJERENSTVA

 Ines Pavlačić, dipl. iur.

Dostaviti:

1. Obvezniku Mariju Pejiću, elektroničkom dostavom
2. Objava na internetskoj stranici Povjerenstva
3. Pismohrana